ग्रामीण राकेश दास ने कहा कि पंचायत में दो साल पूर्व सरकार द्वारा आम लोगों को स्वच्छ जल मुहैया कराने के लिए लाखों की लागत से पानी टंकी का निर्माण कराया गया। इससे पंचायत के लोगों में खुशी की लहर दौड़ गई। लेकिन, यह खुशी ज्यादा दिन नहीं रही। इस पानी टंकी से अब तक एक बूंद पानी भी लोगों को नहीं मिला। ग्रामीणों ने कहा कि पंचायत में पूर्व में नाला का निर्माण हुआ था। लेकिन, रख-रखाव व सफाई नहीं होने के कारण यह नाला पूरी तरह बंद हो गया है। इससे महामारी की आशंका बनी रहती है। प्रशासन द्वारा पूरे प्रखंड को ओडीएफ घोषित कर दिया गया। लोग अपने घरों में शौचालय का निर्माण भी कराए, लेकिन शौचालय अनुदान की राशि नहीं मिल पाई है। लोगों में व्यवहार परिवर्तन नहीं होने के कारण लोग अब भी शौचालय को छोड़ बाहर खुले में शौच कर रहे हैं ।